Wat het ek verkeerd gedoen, vra Zuma | Netwerk24
Deur Llewellyn Prince 04 Julie 2021 09:59
Oudpres. Jacob Zuma weet nie wat hy verkeerd gedoen het nie en dit sal "groot verwoesting" in Suid-Afrika saai, indien die voormalige staatshoof gedwing word om tronk toe te gaan.
So het Zuma Saterdag gesê, terwyl hy ook vir sy ondersteuners en tradisionele Zoeloe-impi's by Nkandla gesê het hy weet nie wat hy verkeerd gedoen het nie.
Zuma sal na verwagting die land vanaand om 18:00 toespreek.
eNCA berig Zuma het gesê hy is ook nie ingelig oor wat hy verkeerd gedoen het nie.
Oudpres. Jacob Zuma. Foto: Gallo Images
eNCA het 'n eksklusiewe video van Zuma se uitspraak, wat hy in Zoeloe gelewer het, uitgesaai.
Zuma is tot Sondag gegee om hom aan die owerhede oor te gee sodat sy 15 maande tronkstraf in die Westville-tronk in KwaZulu-Natal kan begin nadat die konstitusionele hof hom hierdie week aan minagting van die hof skuldig bevind het.
Zuma se regspan het verskeie hofgedinge by die konstitusionele hof en die hooggeregshof in Pietermaritzburg ingedien om te keer dat hy sy tronkstraf moet begin.
"Al wat hulle (die konstitusionele hof) gedoen het, was om iets wat ek polities gesê het, te interpreteer. Hulle het ook politiek gepraat. Maar my prokureurs het gesê dat hulle aan die konstitusionele hof sal skryf en sê dat die vonnis nie reg is nie. Ek weet nie waar dit sal eindig nie," het Zuma gesê.
"Dinge sal moeilik word as hulle my dwing om tronkstraf uit te dien as ek niks verkeerd gedoen het nie. Kan julle julle verbeel om my te sien tronk toe gaan? Dit wys vir my dat diegene wat die landswette bestuur, en selfs die land se leiers, nie verstaan wat dit beteken om te regeer nie. Jy misbruik nie jou magte nie omdat dit groot verwoesting in die land kan veroorsaak.
"Julle onthou toe hierdie Zondo-kommissie gestig is, het ek hulle gesê dat dit in trane gaan opeindig omdat hulle iets doen wat nie reg is nie. Geen land het nog ooit sy eie regering ondersoek nie. Nie een nie. As jy dit doen, beteken dit jy weet nie wat dit beteken om te regeer nie. Elke land het geheime. Jy kan ook nie mense kwaad maak deur die gereg as verskoning te gebruik nie.
"Ek dink julle (Suid-Afrikaners) se verontwaardiging en ondersteuning is baie belangrik," het hy bygevoeg.